钦定古今图书集成/理学汇编/学行典/第230卷 > 《挽安仁孝子吴汤生长歌》丘象豫
## 钦定古今图书集成/理学汇编/学行典/第230卷 > 《挽安仁孝子吴汤生长歌》丘象豫

“髫龄敦至性，孺慕可相期。大义炳天壤，穉幼匪所思。
卓哉吴氏子，纯孝笃天姿。”成童疗母疾，刲肉补亲肢。
力学耽经史，时艰值乱离。猝焉寇警至，奉母潜郊陲。
烽火环山邑，兵戈遍水湄。忽闻父陷贼，伯氏竞相随。
“曰我不往救，孝友肩者谁？真气鼓大勇，激烈发深悲。
号呼争缚絷，视死甘如饴。捐躯请代父，融翂迹可追。”
“别离惨万状，慷慨志不移。挺身蹈白刃，血泪溅征帷。
魂魄光朝日，英风卷义旗。逆种无唯类，孝子有封貤。
垄树荣幽旐，江风咽暮吹。百年昭简册，纶綍下彤墀。”